b'\n_START_ARTICLE_\nLaakerikasvit\n_START_SECTION_\nTuntomerkit\n_START_PARAGRAPH_\nLaakerikasvit ovat aromaattisen tuoksuisia, ja sekundaarinen aineenvaihdunta tuottaa flavoneja, er\xc3\xa4it\xc3\xa4 flavonoleja, asetogeniineja ja joskus er\xc3\xa4it\xc3\xa4 alkaloideja. Toisinaan kasveihin ker\xc3\xa4\xc3\xa4ntyy alumiinia. Puu on usein fluoresoivaa. Nivelten anatominen rakenne sis\xc3\xa4lt\xc3\xa4\xc3\xa4 yhden aukon johtoj\xc3\xa4nnelieri\xc3\xb6ss\xc3\xa4, josta l\xc3\xa4htee kaksi tai kolme johtoj\xc3\xa4nnett\xc3\xa4 lehteen. Soluissa on oksalaattikiteit\xc3\xa4 ja -hiekkaa. Silmut ovat tavallisesti suomuisia. Varren haarat ovat enemm\xc3\xa4n tai v\xc3\xa4hemm\xc3\xa4n kiehkuroina. Lehdet ovat l\xc3\xa4hes aina ehyit\xc3\xa4, kierteisesti tai vastakkaisesti, hyvin harvoin kahteen riviin j\xc3\xa4rjestyneit\xc3\xa4, melko pitk\xc3\xa4ruotisia ja korvakkeettomia. Lehtilapa on usein melko m\xc3\xb6yhe\xc3\xa4, kuivana nahkea, alta harmahtava, ja sivusuonet nousevat k\xc3\xa4rke\xc3\xa4 kohti vaihtelevan jyrk\xc3\xa4sti; pikkusuonet muodostavat selvi\xc3\xa4 areoleita eli rajattuja alueita._NEWLINE_Kasvit ovat tavallisesti heterodikogaamisia: yhdet kukat ovat hedevaiheessa, toiset emivaiheessa, ja osat vaihtuvat jonkin ajan kuluttua (keino est\xc3\xa4\xc3\xa4 itsep\xc3\xb6lytys); my\xc3\xb6s sekasopuisuutta ja kaksikotisuutta esiintyy. Kukinto on sarjamainen tai monihaarainen sekakukinto. Kukat ovat melko pieni\xc3\xa4, kolmilukuisia. Kukkapohjus muodostaa usein lyhyen maljan (hypanthium); keh\xc3\xa4lehdet ovat tavallisesti kahtena kolmen lehden kiehkurana, toisinaan kahtena kahden lehden kiehkurana tai verhi\xc3\xb6 ja teri\xc3\xb6 ovat erilaistuneet. Heteet sijaitsevat tavallisesti kolmena kolmen heteen kiehkurana, joskus nelj\xc3\xa4n\xc3\xa4 kolmen heteen kiehkurana, joskus on my\xc3\xb6s joutoheteit\xc3\xa4; p\xc3\xb6lylokerot sijaitsevat erill\xc3\xa4\xc3\xa4n leve\xc3\xa4ss\xc3\xa4 lokerositeess\xc3\xa4 eli konnektiivissa; ponnet avautuvat l\xc3\xa4pill\xc3\xa4. Kehittyvi\xc3\xa4 siitep\xc3\xb6lyhiukkasia ravitsevassa tapetum-kerroksessa on tavallisesti kaksi-, joskus jopa nelj\xc3\xa4tumaisia soluja. Erillisiss\xc3\xa4 emilehdiss\xc3\xa4 on tavallisesti vartalo, ja luotti saattaa olla pallomainen. Siemenaiheet ovat kaksikalvoisia, ja megasporin eli isoiti\xc3\xb6n emosoluja on tavallisesti yksi. Hedelm\xc3\xa4 on pieni luumarja tai marja; usein hedelm\xc3\xa4per\xc3\xa4 ja toisinaan my\xc3\xb6s keh\xc3\xa4lehdet ovat turvonneita ja v\xc3\xa4rikk\xc3\xa4it\xc3\xa4. Hedelm\xc3\xa4 sis\xc3\xa4lt\xc3\xa4\xc3\xa4 vain yhden kookkaan siemenen, jossa on toisinaan kirjava endospermi - tavallisesti se kuitenkin puuttuu kokonaan - ja usein paksu siemenkuori._NEWLINE_Monet laakerikasvit muistuttavat kasvutavaltaan muskottikasveja (Myristicaceae) kiehkuroihin j\xc3\xa4rjestyneine oksineen, mutta muskottikasvien lehdet ovat kahdessa riviss\xc3\xa4, mik\xc3\xa4 on hyvin harvinaista laakerikasveilla.'